Universis, etc. frater H. abbas Bullencurtis et Regnaudus, miles de Granceio dominus Larreii, salutem in domino. Noveritis quod Josbertus et Jeremias fratres, de Verpilleriis milites, traherent in causam abbatem et fratres de Moris pro blado quod ipsi emerant a domino Manassero milite de Asmantia, quod bladum ad ipsos milites spectabat jure hereditario, ut dicebant; verum predicti abbas et fratres de Moris, et predicti milites compromiserunt in nos, fide sua corporaliter prestita, promittentes quod super promissis, ordinationi nostre starent, et quod a dicto nostro in aliquo nullatenus resilirent. Nos vero, bonorum communicato consilio, prefatum bladum fratribus et ecclesie de Moris arbitrando adjudicavimus tenendum in perpetuum et habendum; predictis militibus et eorum heredibus quantum ad hoc silentium perpetuum imponentes, ita quod de cetero, nec per se, nec per alium contra presens venirent instrumentum. Actum anno Domini MºCCºXLºVIIIº, mense martio.